Document ID: 32010D0657
Publication Date: 2010-10-28

Content:
DEĊIŻJONI TAL-KUMMISSJONI
tat-28 ta’ Ottubru 2010
dwar il-finanzjament ta’ miżuri ta’ emerġenza li jikkonċernaw l-idrofobija fil-grigal tal-Italja
(notifikata bid-dokument numru C(2010) 7379)
(2010/657/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b’ mod partikolari l-Artikolu 8(2) tagħha,
Billi:
(1)
Id-Deċiżjoni 2009/470/KE tistipula li meta Stat Membru jkun direttament mhedded bl-okkorrenza jew l-iżvilupp, fit-territorju ta’ pajjiż terz jew Stat Membru, ta’ waħda mill-mardiet elenkati fl-Anness I ta’ dik id-Deċiżjoni, jista’ jiġi deċiż li jiġu adottati miżuri xierqa għas-sitwazzjoni u li tingħata kontribuzzjoni finanzjarja mill-Unjoni għall-miżuri li jkunu meqjusa partikolarment neċessarji għas-suċċess tal-azzjonijiet meħuda.
(2)
L-idrofobija hija marda tal-annimali li tolqot prinċipalment lill-karnivori domestiċi u selvaġġi u għandha implikazzjonijiet serji għas-saħħa pubblika. Hija waħda mill-mard elenkati fl-Anness I tad-Deċiżjoni 2009/470/KE.
(3)
Fis-snin reċenti, l-Unjoni kkofinanzjat programmi għat-tilqim orali ta’ karnivori selvaġġi, li huma l-għajn tal-marda, u dawn irriżultaw f’sitwazzjoni favorevoli fil-parti l-kbira tal-Istati Membri bi tnaqqis drastiku fl-għadd ta’ każijiet ta’ idrofobija f’annimali selvaġġi u domestiċi u l-għajbien ta’ każijiet li jolqtu lill-bniedem.
(4)
L-Italja tqieset bħala pajjiż liberu mill-idrofobija sa mill-1997. Madankollu, f’Ottubru 2008 fir-reġjun ta’ Friuli Venezia Giulia, instab każ wieħed ta’ idrofobija li kien segwit minn tmien każijiet ġodda fl-istess reġjun. Fl-2009, l-idrofobija silvatika nxterdet ukoll fir-reġjun tal-Veneto. Sal-aħħar tal-2009, instabu 35 każ fil-Friuli Venezia Giulia u 33 każ fil-Veneto.
(5)
Stati Membri ġirien esprimew it-tħassib li t-territorji tagħhom huma mhedda mis-sitwazzjoni tal-idrofobija fil-grigal tal-Italja.
(6)
Għaldaqstant, hemm bżonn ta’ miżuri ta’ emerġenza biex ma jitħalliex li l-marda tinxtered iktar fl-Italja jew li tinxtered lejn l-Istati Membri ġirien tal-Awstrija u s-Slovenja, u biex jissaħħu l-isforzi biex il-marda tinqered kemm jista’ jkun malajr.
(7)
Fid-9 ta’ Diċembru 2009, l-Italja bagħtet pjan ta’ emerġenza għat-tilqim orali tal-volpijiet bl-isem ta’ “Programm ta’ kontroll tal-idrofobija fir-reġjuni tal-grigal tal-Italja - pjan ta’ tilqim speċjali għall-volpijiet” lill-Kummissjoni. Il-pjan instab li hu aċċettabbli u għalhekk huwa xieraq li ċerti miżuri jirċievu finanzjament mill-Unjoni. Għalhekk għandha tingħata kontribuzzjoni finanzjarja mill-Unjoni għall-implimentazzjoni tagħha.
(8)
Il-kontribuzzjoni finanzjarja tal-Unjoni għandha titħallas fuq il-bażi tat-talba uffiċjali għal rimbors imressqa mill-Istati Membri u tad-dokumenti ta’ sostenn imsemmija fl-Artikolu 7 tar-Regolament tal-Kummissjoni (KE) Nru 349/2005 tat-28 ta’ Frar 2005 li jistabbilixxi r-regoli rigward il-finanzjament Komunitarju għall-interventi urġenti u l-ġlieda kontra ċertu mard tal-annimali kif imsemmi fid-Deċiżjoni tal-Kunsill 90/424/KEE (2)
(9)
Meta tqis l-urġenza biex jiġi implimentat il-pjan ta’ tilqim estiż sabiex il-marda ma titħalliex tinxtered lejn Stati Membri oħra, ikun ġustifikat li l-kontribuzzjoni finanzjarja tal-Unjoni tkun disponibbli mid-9 ta’ Diċembru 2009 meta l-pjan kien intbagħat lill-Kummissjoni għall-finanzjament,
(10)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-“Programm ta’ kontroll tal-idrofobija fir-reġjuni tal-grigal tal-Italja - pjan ta’ tilqim speċjali għall-volpijiet” (“il-pjan”) mibgħut mill-Italja nhar id-9 ta’ Diċembru 2009 huwa b’dan approvat għall-perjodu mid-9 ta’ Diċembru 2009 sal-31 ta’ Diċembru 2010.
Artikolu 2
1. L-Unjoni tista’ tagħti kontribuzzjoni finanzjarja għall-pjan bir-rata ta’ 50 % tal-ispejjeż imġarrba mill-Italja:
(a)
għat-twettiq ta’ testijiet fil-laboratorji:
(i)
għas-sejba ta’ antiġen jew antikorpi għall-idrofobija;
(ii)
għall-iżolament u l-karatterizzazzjoni tal-virus tal-idrofobija;
(iii)
għas-sejba ta’ bijomarkatur;
(iv)
għad-dożar tal-lixki tal-vaċċini,
(b)
għax-xiri u t-tqassim ta’ vaċċin orali kif ukoll lixki u x-xiri u l-amministrazzjoni lill-bhejjem ta’ vaċċini parenterali għall-pjan.
Madankollu, il-kontribuzzjoni finanzjarja tal-Unjoni għall-ispejjeż imsemmija fil-punti (a) u (b) ma għandhiex taqbeż is-somma ta’ EUR 2 300 000.
2. L-ammont massimu tal-ispejjeż li għandhom jiġu rimborsati lill-Italja għall-pjan, bħala medja ma għandhomx ikunu ogħla minn:
(a)
għal test seroloġiku
EUR 8 għal kull test;
(b)
għal test tad-detezzjoni tat-tetraċiklina fl-għadam
EUR 8 għal kull test;
(c)
għal test tal-antikorpi florexxenti (TAF)
EUR 12 għal kull test;
(d)
għal test tar-reazzjoni katina polimerażi (RKP)
EUR 10 għal kull test;
(e)
għax-xiri ta’ vaċċin orali flimkien mal-lixki
EUR 0,4 għal kull doża;
(f)
għax-xiri tal-vaċċini parenterali
EUR 1 għal kull doża;
(g)
għat-tilqim tal-bhejjem
EUR 1,50 għal kull annimal.
3. L-ispejjeż għat-twettiq tat-testijiet fil-laboratorji msemmija fil-paragrafu 1, il-punt (a) għandhom jinkludu:
(a)
l-ispejjeż imħallsa għax-xiri ta’ kits għat-testijiet, reaġenti u l-konsumabbli kollha użati biex isiru t-testijiet;
(b)
l-ispejjeż imħallsa għall-persunal allokati speċifikatament, interament jew parzjalment, għat-twettiq tat-testijiet;
(ċ)
massimu ta’ 7 % tal-ispejjeż ġenerali tas-somma totali tal-ispejjeż imsemmija fil-punti (a) u (b).
Artikolu 3
1. Il-kontribuzzjoni finanzjarja tal-Unjoni għall-pjan għandha tingħata sakemm l-Italja:
(a)
timplimenta l-pjan skont id-dispożizzjonijiet rilevanti tal-liġi tal-Unjoni, inklużi r-regoli tal-kompetizzjoni u l-aġġudikazzjoni ta’ kuntratti pubbliċi u għajnuna statali;
(b)
tibgħat rapport finali lill-Kummissjoni, skont l-Annessi, sa mhux aktar tard mit-30 ta’ April 2011 dwar l-eżekuzzjoni teknika tal-pjan akkumpanjat minn evidenza li tiġġustifika l-ispejjeż imħallsa u r-riżultati miksuba matul il-perjodu mid-9 ta’ Diċembru 2009 sal-31 ta’ Diċembru 2010;
(ċ)
timplimenta l-pjan b’mod effiċjenti.
2. F’każ li l-Italja ma tikkonformax mal-kundizzjonijiet stipulati fil-paragrafu 1, il-Kummissjoni għandha tnaqqas il-kontribuzzjoni finanzjarja tal-Unjoni, wara li tqis in-natura u l-gravità tal-infrazzjoni, u t-telf finanzjarju mġarrab mill-Unjoni.
Artikolu 4
Din id-Deċiżjoni għandha tapplika mid-9 ta’ Diċembru 2009.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, it-28 ta’ Ottubru 2010.

Metadata:
Eurovoc Level 1 Categories: 100149
100161
100144
100156
Eurovoc Level 2 Categories: 100277
100283
100177
100282
100215
100250
Eurovoc Level 3 Categories: 5283
2479
122
2106
4590
1005
912
2200
5877
All Eurovoc Categories: 1005
1519
1755
1854
1856
2988
3730